Самарада Балалар фестивале узды (ФОТО)

	Самараның Литвинов исемендәге Мәдәният сараенда Самара шәһәренең татар милли-мәдәни автономиясе тарафыннан оештырылган Балалар фестивале гөрләп үтте.	 Урамда салкын, болытлы, яңгырлы-карлы көн... Ә Литвинов исемендәге Мәдәният сараена килеп керү белән әйтерсең лә күңелдә кояш балкый башлады, биредәге бәйрәмчә мохит шунда ук кәефне күтәреп җибәрде. Похвистнево районы Гали авылының оста гармунчысы Әсхәт Гарифуллин гармун телләренә басып, моңлы татар көйләрен чыгара-чыгара бәйрәмгә килүчеләрне каршы алып тора. Шунда ук борынга балалар бик тә яратып ашый торган попкорн исе бәрелде. Ә фестивальгә күпкә алдарак килеп җиткән кешеләр өлкә “Туган тел” татар җәмгыятенең аксакалы, рәссам Азат абый Надировның иҗат җимешләрен - ул ясаган искиткеч матур картиналарны карап йөриләр.

Бер-бер артлы тезелеп киткән өстәлләрдә ниләр генә юк! Менә Самараның “Skadi” автор бизәнү әйберләре кибете үзенең төрледән-төрле күз явын алырлык матур иҗат җимешләрен салып куйган, “Самара губернасы кәсебе” салонында балчыктан ясалган сувенирларны да үтеп китеп булмый, менә татар-мөселман атрибутикасы, татар дисклары, татар китаплары сатыла, Гали авылының “Хәләл” цехында җитештерелгән колбасалар, милли ризыкларыбыз тәмледән-тәмле исләр чыгарып, кызыктырып торалар. “Бердәмлек” газетасы фотохәбәрчесе Хәмзә Мортазинның фотосурәтләре күргәзмәсе янында да җанлылык. Анда тамашачылар фотоларда үзләренең таныш-белешләрен күреп хозурланалар. 

Әйтергә кирәк, боларның барысы да Балалар фестивале өчен яхшы яңалык иде, чөнки элеккеге елларда халык килә иде дә концерт карап, кайтып китә иде. Фойеда бернинди бәйрәмчә мохит та хөкем сөрми, бернинди сату да, биюләр дә, уеннар да, күргәзмәләр дә оештырылмый, ягъни фестиваль ничектер сүлпән, күңелсез үтә иде. 

Балалар фестивалендәге тагын бер гадәттән тыш яңалык - ул мастер-класслар. Фойеда балалар өчен Самараның “Яктылык” татар мәктәбе тарафыннан төрле төстәге бисердан сувенирлар, гади кәгазь салфеткадан матур-матур чәчәкләр ясау буенча мастер-класслар оештырылган иде. Мәктәп укытучылары Асия Сәйфетдинова һәм Наталья Гмызова җитәкчелегендә бисердан сувенирлар, салфеткадан чәчәкләр ясарга өйрәнгән “осталар” якында гына урнашкан тагын бер мастер-класста катнашырга ашыктылар. Аны Казаннан махсус кунак булып килгән “Тылсымлы куллар” журналы мөхәррире Ландыш Фазуллина оештырган иде. Биредә малайлар-кызлар пластилиннан әлеге журналның төп персонажларын – Ал калфак белән Түбәтәйне ясарга өйрәнделәр. Үз куллары белән иҗат иткән җимешләренә и шатландылар инде балалар, и шатландылар! Ак калфаклары белән Түбәтәйләре чын-чынлап тере кебек килеп чыкты ич! 

Ә әлегә кадәр бер генә татар чарасында да очрамаган аквагримм Балалар фестивалендә тагын бер саф сулыш, яңалык булып, аеруча игътибарны җәлеп итте. Шуңа күрәдер инде су нигезендәге буяулардан төрле рәсемнәр ясап утыручы студент кызлар янында аеруча күп бала җыелган иде. Биредә малайлар да, кызлар да вакытлыча гына үз кыяфәтләрен, имиджларын үзгәртергә теләп, битләренә, кулларына төрле рәсемнәр ясаттылар. 

Тәнәфес вакытында балалар өчен уеннар, бәйгеләр дә оештырылды. Иң кечкенәләрдән алып яшүсмерләргә кадәр малайлар-кызларның рәхәтләнеп, бер-берсен уздырырга тырышып, шатланып уйнаганнарын күрсәгез икән!

Быелгы Балалар фестивале Самара шәһәре татар милли-мәдәни автономиясенең 10 еллык юбилеена багышланып үткәрелде. Әлеге җәмгыятьнең беренче җитәкчесе булып Җәмил Вәлиуллин күп еллар эшләде. Аның турында сәхнәдән:

- Җәмил абый Вәлиуллин автономиянең нигез ташын салды, аның диварларын да бастырды. Лаеклы ялга киткәндә ул үз урынына алмашка Рифкать Хуҗинны тәкъдим итте һәм ялгышмады. Соңгы вакытларда оешма бик күп уңышларга иреште. Шәһәребездә ел саен Сөмбелә бәйрәмен, Балалар фестивален үткәрүне үз өстенә алып, уңышлы башкарып килә, - дип сөйләде бәйрәмнең алып баручысы Наилә Сабирҗанова.

Бәйрәмдә чыгыш ясаган мөфтиебез Талип хәзрәт Яруллин әйтмешли, гореф-гадәтләребезнең күбесе дингә, кешеләрдә әхлакый сыйфатларны тәрбияләүгә кагыла. Димәк, шушы гореф-гадәтләребезне саклау, үстерү белән бергә без дингә дә тартылабыз. Шуңа күрә шушындый бәйрәмнәрне оештырып уздырган кешеләр мактауга лаек. 

Сәхнәгә чыгып, шәһәр автономиясен юбилее белән котлаган кешеләр дә нәкъ шундый фикер белдерделәр. Самара губерна Думасы депутаты Зөфәр Вәлитов, шәһәр башлыгы Дмитрий Азаров исеменнән Дмитрий Долганов, өлкә һәм шәһәребезнең милли оешмалары җитәкчеләре юбилярны котлап, җылы теләкләрен җиткерделәр һәм бүләкләрен тапшырдылар. Шулай ук автономиянең актив әгъзаларына, өлкәбездә һәм шәһәребездә татар телен, гореф-гадәтләрен, мәдәниятен саклап калуга һәм үстерүгә зур өлеш керткән кешеләргә дипломнар һәм рәхмәт хатлары да бирелде. 

Балалар фестиваленә Тольяттидан артист балаларны һәм Самараның “Яктылык” татар мәктәбен укучыларын чакырып, бәйрәмне тагын бер баскычка күтәрделәр дисәм, бер дә ялгыш булмас, чөнки ул профессиональ дәрәҗәдә үтте. Ник дисәгез, тольяттилылар да, “яктылык”лылар да бик оста артистлар бит! 

Тольяттида 2012 елда үткәрелгән “Якты йолдыз” конкурсында Гран-прига ия булган Наил Исхаковның, шул ук бәйгедә беренче урын алган Диләрә Усманованың, икенче урынга лаек булган Римма Ибраһимованың сәхнәдә үзләрен чын артистларча тотулары, моңлы тавышлары сокландырырлык иде. Аларның барысы да диярлек сәхнәгә татар милли киемнәрдән чыкты. Гомумән, Балалар фестивале башка күп татар чараларыннан шунысы белән аерылып тора – биредә һәрвакыт һәр артист диярлек татар милли костюмында чыгыш ясый. 

Бәйрәмдә Казаннан махсус кунак буларак катнашкан “Тылсымлы куллар” мөхәррире Ландыш Фазуллинаның кызы Ләйсәнне дә өметле артистлардан дип атарга була. Рухи мәркәзебездә узган “Кояшлы бүләк” конкурсында беренче урын алган 8 яшьлек бу бала курайда өздереп татар халык көйләрен уйнап күрсәтте.

Самараның “Яктылык” татар мәктәбен мин артистларны ясап чыгаручы һөнәрханә дип атар идем. Бу мәктәптә укып чыккан егетләр, кызлар арасында киләчәктә танылган җырчы яисә биюче булып китүчеләр дә булыр әле, чөнки монда аларга төпле әзерлек бирәләр. 
Фестивальдә “яктылык”лылар күрсәткән биюләрнең күбесе яңа иде. Аларны биючеләр гадәттәгечә ут чыгарып, оста итеп башкардылар. Ә Алинә Мөхәммәдиева җитәкчелегендәге “Сәйдәш” хорындагы балалар чыгыш ясаганда залдагы күпләр елмаеп куйды. Үзләреннән дә зуррак бантик бәйләгән кечкенә кызларга, галстук таккан җитди йөзле малайларга карап торуы гына да нинди ләззәт китерде! Ә инде аларның шундый матур итеп җырлаулары күңелне тагын да күтәрде.  

“Яктылык”ның чибәр кызлары мөселман хатын-кызлары киемнәре модасын да күрсәттеләр. Ул йөрешләре, ул карашлары дисеңме - әйтерсең лә профессональ модельләр инде үзләре! Күлмәкләр, чыннан да, зур подиумнардан күрсәтерлек матур һәм стильле иде. 

Балалар фестивалендә, җай табып, Самарада узган мини-футбол буенча III “Халыкара дуслык-2013” турнирында җиңү яулаган “Идел” футбол командасын да бүләкләделәр. Самараның Халыклар дуслыгы йорты директоры Дмитрий Мюльбах егетләргә кубок, ә бу команданың иганәчесе Минәхмәт Хәлиуллов һәм “Ак барс” банкы хезмәткәре Дмитрий Ермолаев яшь футболчыларга акчалата бүләкләр тапшырдылар. 

Бәйрәм ахырында Казанның К. Тинчурин исемендәге татар дәүләт драма һәм комедия театры күрсәткән “Шүрәле online” спектакле Самара балаларына чын-чынлап язгы матур бүләк булды. Спектакль турында тәфсилле язманы укучыларыбыз киләсе саннарның берсендә укый алачаклар.

Балалар фестиваленә бу юлы гадәттән тыш бик күп халык җыелып, зал шыгрым тулы иде. Араларында балаларның күп булуы аеруча шатландырды. Шулай ук сәхнәдә чыгыш ясаучыларның да күбесе кечкенә артистлар булуы - матур күренеш. Бигрәк тә аларның милли киемнәрдән ана телендә җырлавы, дәртле итеп татар биюләрен башкаруы хозурландырды. Яңалыкларга бай әлеге бәйрәм язгы саф сулыштай кабул ителде. Фойеда да, сәхнәдә дә бик күңелле булып, чара күңелдә тирән тәэсир калдырды. 

 Хөрмәтле кунакларны татлы бавырсак белән каршы алдылар.  
Балалар өчен оештырылган мастер-классларны Рифкать ХУҖИН да кызыксынып күзәтте.
  
 Аквагримм ясыйбыз.  
 Балалар уеннарда катнашты.
 
Хәмзә МОРТАЗИН фотосурәтләре.  
	Миләүшә ГАЗИМОВА	
Бердәмлек

	№   |  	


